## La secretària autonòmica de Cultura destaca que la bona gestió del Consell ha permés desbloquejar les obres del Teatre Chapí de Crevillent

*** La secretària autonòmica ha assistit a l’acte d’entrega d’esta actuació, que ha suposat una inversió de 7,1 milions d’euros
* El nou teatre ocupa una superfície de més de 3.200 metres quadrats i podrà acollir 644 espectadors**

La secretària autonòmica de Cultura, Pilar Tébar, ha visitat hui la localitat de Crevillent a on ha presidit, en representació de la Conselleria d’Educació, Cultura, Universitat i Ocupació, la recepció de mans de l’empresa adjudicatària de les obres del nou Teatre Chapí, que han suposat una inversió de més de 7,1 milions d’euros.

Durant l’acte, al qual ha assistit també l’alcaldessa de la localitat, Lourdes Aznar, Pilar Tébar ha destacat “l’èxit de la gestió de Consell en esta legislatura”, que ha permés “desbloquejar un projecte iniciat fa anys, molt esperat per la societat de Crevillent”.

Així mateix, la secretària autonòmica ha apuntat que el propòsit de la Conselleria és que la gestió del coliseu puga ser portada per part de l’Ajuntament, per a la qual cosa ja s’està treballant en la fórmula més adequada perquè el Teatre Chapí puga obrir les seues portes al públic com més prompte millor”.

El Teatre Chapí de Crevillent disposa d’una superfície útil de 3.252 metres quadrats i podrà acollir un total de 644 espectadors, 464 allotjats en la platea i 180 en balcó. A més, compta amb altres espais polivalents que poden ser habilitats per a ús tant cultural com administratiu.

La idea de construcció d’esta instal·lació sorgix en 2005 amb la firma d’un conveni amb l’Ajuntament de Crevillent, que va cedir els terrenys per a la construcció en la localitat d’un espai teatral que fora, al mateix temps, un centre formatiu.

No obstant això, no va ser fins a 2019 quan es van iniciar les obres que, novament, van ser paralitzades a causa de diverses modificacions del projecte inicial al qual es va sumar la revisió de preus motivada per la pandèmia i la guerra a Ucraïna, que va provocar un encariment dels materials i costos de producció.

Va ser a partir de novembre de 2023, ja en la present legislatura, quan es va donar una solució que va permetre finalitzar les obres per a la  seua entrega a la Generalitat per part de l’empresa adjudicatària.

Fecha: 12/09/2024